Pta-kleinhoewe-aanval: Tiener met ‘hart van goud’ sterf om ma, sussie te beskermKeanu Badenhorst. Lelanie Storm het Donderdag in die vroeë oggendure nog koffie gedrink saam met haar seun, Keanu Badenhorst, in hul huis op ŉ kleinhoewe oos van Pretoria, min wetend dat hy ŉ paar minute later in haar arms sou sterf. ŉ Gebroke Storm (41) het Donderdag aan Maroela Media gesê Keanu (17) het net ná middernag tuis gekom ná sy skof by The Grub Father-restaurant in Mooikloof waar hy as kelner gewerk het. Storm woon al haar lewe lank in die Welbekend-omgewing en het sowat 12 jaar gelede by die huis op die Bashewa-kleinhoewe in Garsfonteinweg ingetrek waar Keanu sy laaste asem uitgeblaas het. “Ons het saam koffie gedrink, en hy het ietsie geëet. Ek het sowat 01:00 gaan slaap,” het Storm gesê. Na verneem word, het twee verdagtes toegang tot die huis gekry deur ŉ badkamervenstertjie nadat hulle ŉ gat in die kleinhoewe se heining geknip het. Drie mans het buite die huis gewag. Storm het gesê sy het wakker geword toe sy ŉ rumoer in die huis gehoor het. Haar dogter, Leandrie (11), het kort daarna “shut up” geskree. Sy het aanvanklik gedink dit is Keanu wat lawaai, “want hy maak maar geraas in die aande wanneer hy by die huis kom”. Toe sy haar slaapkamerdeur oopmaak, het ŉ verdagte in die gang vir haar gewag en ŉ geweer op haar gerig. “Ek het my slaapkamerdeur toegeruk, toe skop die man die deur oop. Hulle het my en Leandrie na die sitkamer gesleep. Toe sien ek Keanu lê op die sitkamervloer naby die voordeur en hy is geskiet.” Storm het gesê Keanu was baie erg oor haar en sy sussie, was vir niks bang nie en sou alles in sy vermoë doen om hulle te beskerm. Sy vermoed hy is juis geskiet in ŉ poging om hulle te beskerm. “Ek het ŉ dowwe geluid gehoor, maar nie geweet daar is ŉ skoot afgevuur nie. Die polisie het gesê as iemand van ŉ kort afstand geskiet word, hoor ŉ mens nie noodwendig die knal nie.” Die mans het Lelanie gedwing om die voordeur oop te sluit, waarna nog drie mans die huis ingekom het. Lelanie en Leandrie se hande is met kabelbinders agter hul rûe vasgemaak. Hul voete is ook vasgebind. Keanu het deurlopend gesê hy kry nie asem nie. Die mans het die huis geplunder van alles wat waardevol was, selfs ŉ waaiertjie wat in Leandrie se kamer gestaan het. Hulle het aangedring op Lelanie se bakkie, ŉ Mihandra, se sleutels en daarna hul buit daarop gelaai en gevlug. Dit was toe omstreeks 02:00. Leandrie kon daarin slaag om haarself los te wikkel en het haar ma ook losgemaak. Storm het na haar seun gehardloop en probeer optel, maar hy was te swaar. “Hy het weer gesê hy kry nie asem nie. Sy laaste woorde was, ‘Ek gaan nou doodgaan’.” Sy is by die staatslykshuis meegedeel dat ŉ koeël Keanu onder sy ribbebene in sy sy getref het, waarna dit ŉ hoofslagaar afgeskiet het. Hy het hom inwendig doodgebloei. Storm het gesê haar seun was nie meer op skool nie. Hy het as kelner gewerk en sy sou hom later oplei om saam met haar in die boubedryf aan te sluit. “Hy was baie tegnies aangelê en mal oor houtwerk. Hy was altyd fluks en behulpsaam en sou alles vir my en sy sussie doen. Hy het ŉ hart van goud gehad. Almal met wie hy in aanraking gekom het, het van hom gehou.” Sy vertel hy het ŉ sagte plek vir motorfietse, gewere en messe gehad. “O … en meisies. Hy het sy meisies op die hande gedra. Hy het saam met vroue grootgeword, so hy het weet hoe om hulle mooi te behandel,” skerts sy hartseer. Kapt. Marissa van der Merwe, polisiewoordvoerder, het aan Maroela Media gesê die Mahindra is later deur ŉ opsporingstoestel in Mamelodi, noordoos van die stad, opgespoor. Die polisie ondersoek ŉ saak van moord en huisroof. Niemand is nog in verband met die voorval in hegtenis geneem nie.